b'\n_START_ARTICLE_\nRaketno gorivo\n_START_PARAGRAPH_\nRaketno gorivo - (ang. propelant) je snov, ki je shranjena (po navadi v tanku) in se jo uporablja v obliki visokohitrostnega izpuha za potisk raket. Najve\xc4\x8dkrat se s pojmom raketno gorivo ozna\xc4\x8duje skupaj gorivo in oksidator._NEWLINE_Gorivo za rakete je lahko trdno, teko\xc4\x8de ali plinasto. Nekatera plinasta goriva, kot npr. vodik in kisik, ki so pri sobni temperaturi plini, se po navadi stisne in ohladi na kriogeni\xc4\x8dno temperaturo, pri kateri postanejo teko\xc4\x8da in se zato smatrajo kot teko\xc4\x8da goriva. Obstaja tudi "gel" gorivo, ki se pri shranjevanju obna\xc5\xa1a kot trdno, pri delovanju pa kot teko\xc4\x8de in je zato la\xc5\xbeje za rokovanje._NEWLINE_Enokomponentna goriva so iz ene snovi in po navadi vsebujejo katalizator. Pri dvokomponentnih gorivih, ki so najbolj pogosta, je ena komponenta gorivo, druga pa oksidator. Obstajajo tudi trikomponentne rakete, kjer je tretja komponenta lahko gorivo ali oksidator._NEWLINE_Treba je razlikovati med pojmoma "gorivo" - vir energije in "propelant" (tudi reakcijska masa) - snov ki ustavarja potisk. Pri ve\xc4\x8dini kemi\xc4\x8dnih raket je gorivo in oksidator vir energije, obe snovi sta tudi propelanta. Lahko pa je propelant samo reakcijska masa, npr. inertni ksenon pri ionskem potisniku, vir energije pa je elektrika._NEWLINE_Obstajajo pa tudi inertna goriva, ki ne kemi\xc4\x8dno reagirajo ampak delujejo samo kot potisni medij - reakcijska masa. \xc4\x8ce jih segrejemo z visokoenergetskim izmenjevalnikom dose\xc5\xbeemo visokohitrostne izpuhe, ki ustvarajo potisk. Pri nekaterih motorjih lahko uporabimo elektriko (oziroma druge elektri\xc4\x8dne efekte) za pospe\xc5\xa1evanje reakcijske mase. Pri tem sistemu ne uporabimo zgorevalne komore, ker ne pride do zgorevanja goriva in oksidatorja._NEWLINE_Vse rakete, ki so jih izstrelili v vesolje so delovale na podlagi kemi\xc4\x8dne reakcije. Trenutno samo kemi\xc4\x8dne rakete razvijajo dovolj potiska za doseg orbite. Ionski potisnik ima precej ve\xc4\x8dji specifi\xc4\x8dni impulz kot kemi\xc4\x8dne rakete, vendar razvija zelo majhen potisk (primerljiv te\xc5\xbei lista A4 papirja). Zato je primeren za delovanje v vesolju, kjer ni potrebno hitro pospe\xc5\xa1evanje kot npr. izstrelitev iz Zemlje. Izpuh iz ionskih potisnikov ima hitrost 15-50 kilometrov na sekundo (specifi\xc4\x8dni impulz 1 500\xe2\x80\x935 100 s), kar je \xc5\xa1tirikrat ve\xc4\x8d kot najbolj zmogljivi motorji na vodik in kisik. Izkoristek ionskih potisnikov je 60-80%. Zato je koli\xc4\x8dina porabljenega goriva (reakcijske mase) precej manj\xc5\xa1a kot pri kemi\xc4\x8dnih raketah.\n_START_SECTION_\nKemi\xc4\x8dna goriva\n_START_PARAGRAPH_\nObstajajo \xc5\xa1tirje glavne kategorije raketnih goriv: trdna, teko\xc4\x8da, kriogeni\xc4\x8dna teko\xc4\x8da in enokomponentna teko\xc4\x8da.\n_START_SECTION_\nTrda goriva\n_START_PARAGRAPH_\nTrdo raketno gorivo je po navadi v obliki zrnja. Trdogorivni potisniki na raketoplanu Space Shuttle so imeli zmes amonijevega perklorata (69,6\xc2\xa0%), aluminijevega prahu (16\xc2\xa0%), \xc5\xbeelezovega oksida (0,4\xc2\xa0%), ki slu\xc5\xbei kot katalizator, in gume, ki poleg goriva slu\xc5\xbei kot vezivno sredstvo. Prednost teh goriv, da se jih lahko hrani ve\xc4\x8d \xc4\x8dasa v pripravljenosti. Skoraj vse balisti\xc4\x8dne rakete ICBM imajo trdogorivne motorje. Raketni motorji na trda goriva so cenej\xc5\xa1i za izdelavo kot teko\xc4\x8di iste mo\xc4\x8di. Slabost trdogorivnih motorjev je, da se jih ne da ustaviti in kontrolirati potiska. Specifi\xc4\x8dni impulz je tudi manj\xc5\xa1i.'